J. Ivančo, poslanec: (2007-07-02):
Jedným z dôvodov môjho vystúpenia je aj to, že som dva roky pôsobil vo výbore pre zdravotníctvo v minulom volebnom období. Ten druhý dôvod je to, že som sa zaujímal nielen v minulom volebnom období, ale aj v tomto o vývoj zadlžovania v tomto rezorte. A uvediem aj pár poznámok k tomu, ktoré spôsobujú to, že k dnešnému dňu vyzerá rezort tak, ako vyzerá. Ja som k oddlžovaniu podal pánovi ministrovi aj interpeláciu ohľadom likvidačného zostatku spoločnosti Veriteľ. Táto interpelácia smerovala k použitiu zostatku 649 mil., ktoré pri zrušení spoločnosti Veriteľ zanechala vláda Mikuláša Dzurindu. Boli to hotovostné prostriedky na účte, ktoré mali byť použité v zmysle platných uznesení vlády. Mali byť použité na oddlženie alebo na ďalšie oddlženie v systéme. Chcem len pripomenúť, že Veriteľ oddlžil viac ako 166 zdravotníckych zariadení počas svojej existencie. No nepodarilo sa, žiaľ, oddlžiť všetky zdravotnícke zariadenia, aj preto zostalo ako zostatok na účte 649 mil. Podarilo sa však stabilizovať a znížiť ich ďalšie zadlžovanie, o čom svedčí aj to, že v roku 2005 narástol dlh o nejakých 800 mil., medziročne bol rast dlhu po oddlžení nejaké 2 mld. korún, ale v roku 2006 už zaznamenáme rast dlhu vo výške 4,4 mld., čo je pre mňa minimálne alarmujúce číslo. Peniaze z Veriteľa, ako som už povedal, sa mali použiť na ďalšie oddlženie. No, žiaľ, ani z interpelácie som sa nedozvedel, ktorí poskytovatelia, resp. ktoré zariadenia boli za vlády Roberta Fica, za ministrovania pána ministra Valentoviča oddlžené. Z odpovede mi však vyplynulo to, a chcem to nahlas konštatovať, že, žiaľ, nie je jasné, ako bolo použitých 181 mil., pretože interpelácia uvádza rozdiel medzi 649 mil. a nejakými 500 mil., ktoré boli poukázané na účet ministerstva zdravotníctva. Bol by som rád, pán minister, ak by ste mi v záverečnom slove povedali teda, ako vidíte použitie tých 181 mil., resp. ktoré zdravotnícke zariadenia, ktorí poskytovatelia boli oddlžení zo spoločnosti Veriteľ, konkrétne, ktoré zariadenia to boli. Poďme však k správe. Správa podľa môjho názoru obsahuje dosť protirečení. A som hovoril o oddlžovaní, resp. o opatreniach na zastavenie rastu dlhu, ktorý je potom, ako ste prišli k vláde, v alarmujúcich číslach narastania, samozrejme, spôsobili to mnohé opatrenia, boli tu už spomínané. A tento môj vstup je ovplyvnený tým, že nebudem opakovať niektoré stanoviská, ktoré tu odzneli. Ale už sme tu rozprávali napr. o liekoch. V správe konštatujete, že zvyšovanie nákladov na lieky sa predpokladá alebo je doteraz vo výške 17 %. Hovorím, že je možno vo výške 15 %, ale vývoj je tak alarmujúci, že pravdepodobne okolo konca roka môže dosiahnuť až 20-percentný nárast. Správa však ukazuje, aj keď nechtiac, na ďalšie kroky vášho vládnutia, ktoré priniesli za tento rok ďalšie zvyšovanie zadlžovania. Prvým z týchto krokov je zníženie DPH na lieky a zníženie cien liekov, čo pokladám za socialistické opatrenie v trhovom systéme, kde zisk je len pre, bohužiaľ, vami vyvolených v danom rezorte. Vami určení poskytovatelia, vami určení distributéri, zdá sa, budú mať požehnaný dlh. Je len počudovaniahodné, že v systéme vám prekáža vlastne len jeden činiteľ. A to sú už spomínané zdravotné poisťovne. Správa konštatuje, že zdravotnícke zariadenia aj po opatreniach pri liekoch platia rovnako, rovnako platia pacienti, ale vychádza mi to tak, že rozdiel oproti socialistickým plošným opatreniam priniesol len zvýšenie, čuduj sa svete, súkromným distributérom liekov, ktorí sa, zdá sa, sú jediní, ktorí môžu mať reálny osoh z prijatých opatrení. Som presvedčený, že toto opatrenie, pán minister, výrazne spôsobí problémy vo vašom rezorte. Po druhé. Významným faktorom, ktorý ovplyvnil zadlžovanie, je kritizované pozastavenie transformácie. Mám taký pocit, že negativistické vnímanie akciových spoločností chápete skôr z hľadiska fyziky ako reálnej trhovej ekonomiky. „Štátne akciové spoločnosti dostali zadarmo majetok, vznikli na zelenej lúke, boli oddlžené a nemajú problém s financovaním.“ To je konkrétny citát zo správy. Podčiarkujem slová „štátne akciové spoločnosti“. „Štátne akciové spoločnosti nemajú problém s financovaním.“ Pán minister, byť na vašom mieste, sa tomu teším, nekritizujem to, pretože, opakujem, ide o stopercentné štátne akciové spoločnosti. Rád by som dostal ale vysvetlenie, ako chápete slová „dostali zadarmo majetok“, pretože, opakujem, je to štátna akciová spoločnosť, ktorá hospodári so štátnym majetkom, jednoducho zmenila sa len právna forma a pridali sa akciovým spoločnostiam prísnejšie obchodné pravidlá vychádzajúce z Obchodného zákonníka a hovoríme o prísnych rozpočtových pravidlách. Mali by ste byť radi, pretože riadite veľmi efektívne zdravotnícke zariadenia, štátne akciové spoločnosti. Vy ste však zastavili transformáciu v ďalších 16 zariadeniach. Pritom, ako som povedal, konštatujete, že tieto už sú stransformované, nemajú problém s financovaním. Nerozumiem, prečo došlo k zastaveniu transformácie potom 16 ďalších fakultných alebo koncových nemocníc alebo zariadení. Aké dôvody k tomuto kroku viedli? Podľa môjho názoru sú len a len ideologické. Napadla ma ešte s ohľadom na minulosť taká otázka, že asi koľko ďalších kamarátov sa teší na obchodovanie s pohľadávkami štátnych príspevkových organizácií, štátnych príspevkových, nie akciových. (Ruch v sále.)